重九即席點韻
作者：趙必𤩪
朝代：宋

paragraphs: 淵明我輩人，豈爲口體累。
歸歟三逕秋，清吟發幽寄。
醒眼對黄花，陶然已心醉。
世俗兒女情，飲菊萸繫臂。
長房果神仙，登高未爲智。
落帽狂參軍，聲利窮所嗜。
興來盡君歡，得句輸杜二。
牛山淚沾衣，鄙哉馬千駟。
悠然千載吟，高韻未易次。
人生聚幾何，此意非酒爲。
徜徉林壑遊，磊落湖海義。
明年此會日，老健天所賜。